ג'קי קולינס

קורות חיים

קולינס נולדה בפדינגטון שבלונדון, בתם השנייה של אלסה בסנט, בריטית אנגליקנית, מורה לריקוד ומארחת במועדון לילה, ובעלה ג'וזף ויליאם קולינס, יהודי דרום אפריקאי, סוכן אמנים, שבין לקוחותיו היו גם שירלי באסי, הביטלס, טום ג'ונס, רוג'ר מור ופיטר סלרס. אחותה הבכורה, ג'ואן קולינס, הייתה שחקנית קולנוע וטלוויזיה מפורסמת, והיו לה גם שני אחים צעירים - ביל וג'ושוע.
קולינס סיפרה שכבר בגיל 8 החלה לכתוב סיפורים, שחבריה ללימודים אהבו מאוד בשל אופיים הסקסי. בגיל 15 היא סולקה מבית הספר ובגיל 16 כבר היה לה רומן ראשון עם השחקן מרלון ברנדו, אז בן 29. עוד בצעירותה שיחקה במספר סרטים בריטים דלי תקציב וכן הופיעה קצרות וללא הצלחה מיוחדת בשתי סדרות טלוויזיה בריטיות, אחת מהן The Saint, שהוקרנה בבריטניה בשנים 1960–1962 ואף הגיעה בהמשך לישראל תחת השם "המלאך". בעקבות חוסר ההצלחה נטשה קולינס את שדה המשחק וחזרה אליו רק לאחר שהתפרסמה כסופרת ואז כבר שיחקה (במספר סדרות טלוויזיה), בתפקיד עצמה בלבד.
ב-1960 נישאה קולינס לראשונה לוואלאס אוסטין, ממנו נולדה לה בת אחת, טרייסי (1961) וממנו היא התגרשה ב-1964. ביוני 1965, היא נישאה לבעלה השני אוסקר לרמן, הבעלים של גלריית אומנות ומועדון לילה, אשר לו היא נשארה נשואה עד מותו ב-1992. מנישואין אלה נולדו לקולינס עוד שתי בנות: טיפאני (1967) ורורי (1969).
קולינס התגוררה בלוס אנג'לס, ארצות הברית, מקום המהווה רקע למרבית ספריה, העוסקים בדרך כלל בהוליווד ואנשיה. היא נחשבה לאחת הסופרות העשירות ביותר בבריטניה וכנראה אף בעולם כולו.
נפטרה ב-19 בספטמבר 2015 מסרטן השד. דבר המחלה הוסתר מהציבור והייתה זו היא עצמה שחשפה אותו ימים אחדים לפני מותה בראיון למגזין People. חמשת ספריה האחרונים נכתבו בתקופה שמאז האבחנה ועד הפטירה.
בזמן פטירתה נאמד הונה בסך כ-180 מיליון דולר.

כתיבתה

ספרה הראשון של קולינס The World Is Full of Married Men יצא לאור ב-1968, בהוצאת W.H.Allen, לא מעט בעידודו של אוסקר לרמן בעלה השני. הספר עורר סערה רבתי, בשל התיאורים המיניים הבוטים שהופיעו בו. זו גם הייתה אחת הסיבות כנראה להצלחתו של הספר בבריטניה ובארצות הברית, כמו גם להחרמתו במדינות אחרות בעולם ובראשן אוסטרליה. הספר הוסרט רק ב-1979, בעקבות הצלחתם של שנים מספריה הבאים של קולינס, שהפכו אף הם באותן שנים לסרטי קולנוע - The Stud וההמשך שלו - The Bitch. את שיר הנושא של הסרט שרה זמרת הפופ רוק הוולשית בוני טיילר, והוא הפך לאחד מלהיטיה המצליחים.
הספר השני שהוציאה קולינס לאור, שנה אחרי צאתו של סיפרה הראשון ובאותה הוצאה לאור, היה The Stud. ב-1978 היה ספר זה לסיפרה הראשון שעובד לסרט קולנוע. תוכניות להסרטתו החלו כבר באמצע שנות השבעים, אך מסיבות שונות הן לא צלחו. ירידה שחלה באותה תקופה בקריירה של אחותה של קולינס, ג'ואן, גרמה לג'ואן לשכנע את קולינס למכור לה את זכויות ההסרטה של הספר. והייתה זו ג'ואן קולינס שגרמה בסופו של דבר להסרטת הספר, כאשר היא עצמה משחקת בו בתפקיד הראשי. קולינס הייתה לראשונה גם שותפה לכתיבת התסריט. הצלחתו המסחררת של הסרט גרמה לנסיקתה מחדש של הקריירה הקולנועית של ג'ואן קולינס, אשר המשיכה וכיכבה גם בסרט שנעשה על פי ספר ההמשך The Bitch.
ב-1971 יצא לאור, גם הפעם בהוצאת W.H.Allen, סיפרה השלישי של קולינס Sunday Simmons And Charlie Brick, אשר בסופו של דבר היה לספר הראשון שקולינס כתבה ואשר לא זכה לגרסה קולנועית משלו. עם זאת, גם ספר זה כקודמיו וכמו גם אלה שבאו אחריהם, רובם ככולם היו לרבי מכר עולמיים. שמו של הספר שונה במהלך השנים פעמיים ולבסוף הוא נקרא Sinners. לטענת רבים הוא מבוסס על דמותו של פיטר סלרס, עמו הייתה קולינס מיודדת באותן שנים ואשר אביה היה אז הסוכן שלו.
ראוי עם זאת לציון מיוחד סיפרה התשיעי - Hollywood Wives, שיצא לאור ב-1983 בהוצאת HarperCollins. הספר היה ללהיט היסטרי אפילו יחסית לספריה המצליחים תמיד של קולינס ונמכר ביותר מחמישה עשר מיליון עותקים. ב-1985 הוא עובד על ידי מפיק העל אהרון ספלינג, למיני סדרת טלוויזיה, ששודרה ב-ABC, בכיכובם של קנדיס ברגן, אנתוני הופקינס, סטפני פאוארס, אנג'י דיקנסון ורוד סטייגר, והייתה מהמיני סדרות הטלוויזיוניות המצליחות ביותר של שנות השמונים.

תסריטאית ומפיקה

קולינס הייתה גם תסריטאית קולנוע וטלוויזיה פוריה. ב-1978 היא הייתה שותפה לראשונה לכתיבת התסריט לסיפרה השני The Stud ובשנה שלאחר מכן כתבה, במקביל לסיפרה השביעי The Bitch (ההמשך של The Stud), גם שני תסריטי קולנוע, האחד על פי סיפרה הראשון The World Is Full Of Married Men, והשני, לראשונה תסריט מקורי שלא על פי אחד מספריה, קרוי Yesterday's Hero, ובו כיכב איאן מקשיין והופיע לראשונה השחקן קרי אלווס. אוסקר לרמן בעלה של קולינס היה שותף להפקתו של סרט זה. ב-1990 כתבה קולינס את התסריט ואף הייתה שותפה להפקתה של מיני סידרה טלוויזיונית על פי שני הספרים הראשונים בסדרת לאקי שלה - Chances (מ-1981) ו-Lucky (מ-1985). אחת השחקניות במיני סידרה זו הייתה סנדרה בולוק. כעבור שנתיים כתבה קולינס את התסריט הטלוויזיוני והפיקה גם את הספר השלישי בסדרה זו - Lady Boss (שנכתב ב-1990).
לתקופה קצרה אף הייתה קולינס מארחת בתוכנית אירוח טלוויזיונית שלא הצליחה במיוחד ולאחר מכן מארחת לסדרת סרטי טלוויזיה, על פי סגנון כתיבתה. כמו כן כתבה ב-1998 ספר שהופיע בהמשכים בעיתונות וגיבורתו הייתה מדיסון קסטלי, עיתונאית חוקרת. גיבורה זו כיכבה גם בשניים מספריה שנכתבו בשנות האלפיים.